कुर्सी प के आदमी बदल गईले, सरकार बदल गइल, लेकिन सरकारी बोली ना बदलल
प्रधानमंत्री नरेंद्र मोदी के अगुवाई वाली सरकार में भी महंगाई रुके के नाम नईखे लेत। अयीसना में मोदी जी का करिहें इ त समय ही बताई।
महंगाई घटावे अवरू ‘अच्छा दिन’ ले आवे के वादा क सत्ता में आईल मोदी सरकार खातिर अब जनता से कईल आपन वादा के निभावल बहुत मुश्किल के काम लागता। हालत अयीसन भ गईल बा कि सरकार महंगाई घटावे के बजाय तेल के दाम, रेल भाड़ा बढ़ा के पहिलही से महंगाई के बोझा तरे जताईल जनता के अवरू जांते के तैयारी क रहल बिया।
मोदी जी के इ दवाई जनता के कतना मीठ आ कतना तीत लागता इ त कुछ दिन में पाता चलिए जाई। लेकिन, महंगाई के मुद्दा प मोदी सरकार भी अपना बचाव में लगभग उहे सभ कहतिया जवन कि मनमोहन सिंह, काँग्रेस अवरू पछिला वित्त मंत्री पी चिदंबरम क़हत रहले।
काल्ह तक भाजपा काँग्रेस प जनता के अनदेखा करे के आरोप लगावत रहे, आज चुकी भाजपा सरकार में बिया अवुरी काँग्रेस विपक्ष में, त काँग्रेस भी उहे बोली बोलतिया जवन पहिले भाजपा बोलत रहे।
जब यूपीए सरकार पेट्रोल के दाम अंतराष्ट्रीय बाज़ार के भाव से जोडले रहे त विपक्ष में बईठल भाजपा घोर विरोध कईले रहे। भाजपा एकरा के आम जनता प भारी बोझा करार देले रहे। यूपीए सरकार के ए फैसला से 40 रुपया के आसपास मिलेवाला पेट्रोल के दाम 75 रुपया प्रति लीटर तक पहुंच गईल। आम जनता के उम्मीद रहे कि मोदी सरकार के अईला प महंगाई से कुछ त राहत जरूर मिली, लेकिन मोदी सरकार पेट्रोल के तर्ज़ प डीजल के दाम भी अंतराष्ट्रीय बाज़ार के भाव से जोड़े के तैयारी कर रहल बिया।
देखल जाय त डीजल के दाम बढला-घटला सीधा असर माल भाड़ा अवरू खेती-बाड़ी करेवाला किसान प परेला। अगर माल भाड़ा बढ़ी त बाजार में मिलेवाला साग-सब्जी लेके सभ चीज भी महंगा होई।
तेल के दाम के निहन रेल भाड़ा भी ए देश खातिर एगो बड़ मुद्दा बाटे। एकरा प भी खूब राजनीति होखेला। यूपीए सरकार के रेल मंत्री दिनेश त्रिवेदी रेल किराया बढ़वले त उनुका 24 घंटा के भीतर पद छोड़े के परल। अब मोदी सरकार के रेल मंत्री सदानंद गौड़ा सोमवार के एगो बयान देले कि रेल भाड़ा में भी बढ़ोतरी हो सकता।
सदानंद गौड़ा कहले कि मंत्रालय रेल किराया के समीक्षा करी। उ कहले कि अगर रेल किराया बढ़ता, त एकरा प कवनो अचरज ना होखे के चाही। रेल मंत्री सदानंद गौड़ा अगिला महीना के दूसरा सप्ताह में रेल बजट पेश करिहें।
कहल जाता कि, प्रधानमंत्री स्लीपर क्लास में किराया नईखन बढ़ावल चाहत, लेकिन उ एसी फर्स्ट अवरू सेकेंड क्लास के किराया बढ़ावे के मंजूरी दे सकतारे। माल भाड़ा में भी 5 % तक बढ़ोतरी हो सकता। कहे के मतलब कि इहाँ भी ढेर मेहरारू के सौतीन महंगाई ही बनी।
"जब भगवान दले त छप्पर फार के देले।" मॉनसून भी मोदी सरकार प मेहरबान होके उनुका के बहाना बनावे के एगो मौका दे देले बा। मॉनसून कमजोर होखे के भविष्यवाणी अबकी बेर एकदम साफ लउकता। कहे के मतलब कि एकर असर पैदावार प पड़ी अवरू महंगाई आसमान छूए के कोशिश करी।
सरकार के बजट के बारे में त नईखे पाता, लेकिन हमनी के घर के बजट जरूर बिगड़ सकता। खाए-पिए के समान, साग-सब्जी के दाम में बढ़ोतरी के सीधा असर त देश के रसोई प परेला।
लागता कि मोदी सरकार भी काँग्रेस निहन देश लोग के महंगाई के लोर पोछे के मूड में नईखे। नासिक मंडी में हड़ताल के चलते प्याज के दाम में बढ़ोतरी हो चुकल बा, एकरा बावजूद सरकार सिर्फ पछिला सरकार निहन “जमाखोरी प नकेल कसे” के बात कहता।
महंगाई के चक्रव्यूह में अझुराईल मोदी सरकार प विपक्ष हमला करे के कवनो मौका छोडल नईखे चाहत। विपक्ष हमेशा मोदी सरकार के उ दिन याद परावता जब महंगाई के मुद्दा प भाजपा यूपीए सरकार के कवनों बात सुने भा समझे के तैयार ना रहे। भाजपा एकरा के भी भ्रष्टाचार के नतीजा बतावत रहे।
कांग्रेस नेता अजय माकन कहले - भाजपा पहीले ‘अच्छा दिन’ आवे के जनता से कह के वोट लिहलस। ओह घरी भाजपा के लोग जनता से क़हत रहले कि कांग्रेस से जवाब मांगल जाए। लेकिन अब 15 दिन में का भ गईल। आज मोदी जनता के तीतकी (कड़वी) दवाई लेबे खातिर तैयार रहे के क़हत बाड़े। अब सरकार जवाब देबे कि महंगाई काहें बढ़ रहल बा? या इ मान लिहल जाए जवन आरोप भाजपा हमनी प लगावत रहे उ सभ वोट खातिर रहे, अवुरी ओकरा में तनिकों सच्चाई ना रहे?
bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva